**BILJEŠKE UZ FINANCIJSKE IZVJEŠTAJE**

**CENTRA ZA RESTRUKTURIRANJE I PRODAJU**

**ZA RAZDOBLJE 01.01. - 31.12.2024. GODINE**

Značajnija odstupanja Centra za restrukturiranje i prodaju (dalje u tekstu: Centar) u razdoblju 01.01. – 31.12.2024. godine u odnosu na razdoblje 01.01. – 31.12.2023. godine odnose se na sljedeće:

**I. BILJEŠKE UZ IZVJEŠTAJ O PRIHODIMA I RASHODIMA, PRIMICIMA I IZDACIMA**

1. **Prihodi i rashodi poslovanja**
* **633 - Pomoći proračunu iz drugih proračuna i izvanproračunskim korisnicima**

Pomoći proračunu iz drugih proračuna i izvanproračunskim korisnicima u razdoblju od 01.01. - 31.12.2024. godine ostvarene su u iznosu 454.857,53 eura, a odnose se na sredstva zaprimljena od Ministarstva financija za podmirenje tražbina radnika društva DALMACIJAVINO d.d. u stečaju, Split, sukladno Odluci Vlade Republike Hrvatske o sklapanju Ugovora o ustupu tražbina radnika društva DALMACIJAVINO d.d. u stečaju kao stečajnih vjerovnika prvog višeg isplatnog reda prema stečajnom dužniku DALMACIJAVINO d.d. u stečaju od 30.11.2023. godine.

Pomoći proračunu iz drugih proračuna i izvanproračunskim korisnicima u razdoblju od 01.01. - 31.12.2024. godine su manje za 94,60% u odnosu na pomoći proračunu iz drugih proračuna i izvanproračunskim korisnicima ostvarene u razdoblju od 01.01. – 31.12.2023. godine iz razloga što su u razdoblju od 01.01. – 31.12.2024. godine isplaćene tražbine manjem (preostalom) broju radnika društva DALMACIJAVINO d.d. u stečaju, dok su u razdoblju od 01.01. - 31.12.2023. godine isplaćene tražbine znatno većem broju radnika.

* **641 - Prihodi od financijske imovine**

Prihodi od financijske imovine u razdoblju 01.01. - 31.12.2024. godine ostvareni su u iznosu od 9.989.527,54 eura, a odnose se na:

* prihode od kamata na oročena sredstva i depozite po viđenju u iznosu od 5.405,15 eura;
* prihode od zateznih kamata u iznosu od 1.259.479,53 eura;
* prihode od dividendi u iznosu od 8.636.545,93 eura;
* ostale prihode od financijske imovine u iznosu od 88.096,93 eura (prihodi od prodanih stanova dobivenih iz stečaja).

Prihodi od financijske imovine ostvareni u razdoblju 01.01. - 31.12.2024. godine znatno su veći za 171,00% u odnosu na prihode od financijske imovine ostvarene u razdoblju 01.01. - 31.12.2023. godine iz razloga što su u razdoblju 01.01. - 31.12.2024. godine ostvareni veći prihodi od zateznih kamata iz stečajnog postupka te veći prihodi od dividendi trgovačkih društava u vlasništvu Centra.

* **642 - Prihodi od nefinancijske imovine**

Prihodi od nefinancijske imovine u razdoblju 01.01. - 31.12.2024. godine ostvareni su u iznosu od 70.761,82 eura, što je za 52,50% više u odnosu na prihode od nefinancijske imovine ostvarene u razdoblju 01.01. - 31.12.2023. godine iz razloga što su u razdoblju 01.01. - 31.12.2024. godine ostvareni veći prihodi po presudama za zakup i najam.

* **643 - Prihodi od kamata na dane zajmove**

Prihodi od kamata na dane zajmove u razdoblju 01.01. - 31.12.2024. godine ostvareni su u iznosu od 90.129,27 eura, te su znatno veći za 980,40% u odnosu na prihode od kamata na dane zajmove ostvarene u razdoblju 01.01. - 31.12.2023. godine iz razloga što su u razdoblju 01.01. - 31.12.2024. godine ostvareni veći prihodi od redovnih kamata iz stečajnih postupaka.

* **661 - Prihodi od prodaje proizvoda i robe te pruženih usluga**

Prihodi od pruženih usluga u razdoblju 01.01. - 31.12.2024. godine ostvareni su u iznosu od 2.465.150,81 eura, a odnose se na:

* prihode od naknade za realiziranu prodaju dionica/poslovnih udjela i naknade za naplaćenu dividendu za trgovačka društva iz portfelja Republike Hrvatske i HZMO-a u ukupnom iznosu od 2.459.889,81 eura, sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju (NN 39/2019);
* prihode od izdanih iskaza nekretnina te pruženih usluga fotokopiranja u ukupnom iznosu od 5.261,00 eura.

Prihodi od pruženih usluga ostvareni u razdoblju 01.01. - 31.12.2024. godine znatno su veći za 347,60% u odnosu na prihode od pruženih usluga ostvarene u razdoblju 01.01. - 31.12.2023. godine iz razloga što je u razdoblju 01.01. - 31.12.2024. godine realizirana vrijednost prodaje dionica/poslovnih udjela te naplaćene dividende za trgovačka društva iz portfelja Republike Hrvatske i HZMO-a bila veća pa je Centar ostvario veće prihode od naknada u odnosu na iste prihode ostvarene u razdoblju 01.01. - 31.12.2023. godine.

* **683 - Ostali prihodi**

Ostali prihodi u razdoblju 01.01. - 31.12.2024. godine ostvareni su u iznosu 374.769,25 eura, a odnose se na:

* prihode od nadoknade parničnih troškova u iznosu od 186.135,30 eura;
* prihode po sklopljenim nagodbama u iznosu od 17.502,87 eura;
* prihode od refundacija režijskih troškova u iznosu od 79.008,66 eura;
* prihode od nadoknade troškova za upravljanje dionicama/poslovnim udjelima u iznosu od 88.670,93 eura;
* ostalo u iznosu od 3.451,49 eura.

Ostali prihodi ostvareni u razdoblju 01.01. - 31.12.2024. godine veći su za 48,40% u odnosu na ostale prihode ostvarene u razdoblju 01.01. - 31.12.2023. godine iz razloga što je Centar u razdoblju 01.01. - 31.12.2024. godine ostvario veće prihode od parničnih troškova.

* **311 - Plaće**

Rashodi za plaće u razdoblju 01.01. - 31.12.2024. godine iznosili su 1.924.433,99 eura te su veći za 9,40% u odnosu na rashode za plaće u razdoblju 01.01. - 31.12.2023. godine radi primjene Uredbe o nazivima radnih mjesta, uvjetima za raspored i koeficijentima za obračun plaće u javnim službama (NN 22/2024) na temelju koje je izvršena korekcija koeficijenata što je rezultiralo manjim porastom plaća.

* **312 - Ostali rashodi za zaposlene**

Ostali rashodi za zaposlene u razdoblju 01.01. - 31.12.2024. godine iznosili su 137.681,56 eura te su veći za 14,7% u odnosu na ostale rashode za zaposlene u razdoblju 01.01. - 31.12.2023. godine iz razloga što su u razdoblju 01.01. - 31.12.2024. godine izvršene veće isplate neoporezivih primitaka zaposlenicima sukladno odredbama Pravilnika o izmjenama i dopuni Pravilnika o porezu na dohodak (NN 143/2023).

* **313 - Doprinosi na plaće**

Doprinosi na plaće u razdoblju 01.01. - 31.12.2024. godine iznosili su 306.947,08 eura te su veći za 9,30% u odnosu na doprinose na plaće u razdoblju 01.01. - 31.12.2023. godine radi primjene Uredbe o nazivima radnih mjesta, uvjetima za raspored i koeficijentima za obračun plaće u javnim službama (NN 22/2024).

* **32 - Materijalni rashodi**

Materijalni rashodi u razdoblju 01.01. - 31.12.2024. godine iznosili su 2.227.664,55 eura, a odnose se na:

* naknade troškova zaposlenima u iznosu od 79.508,26 eura (službena putovanja, naknade za prijevoz, stručno usavršavanje zaposlenika);
* rashode za materijal i energiju u iznosu od 178.305,57 eura, a dio kojih troškova se kasnije prefakturira ostalim korisnicima nekretnine na lokaciji Ivana Lučića 6-8 u Zagrebu, sve sukladno Sporazumu o raspodjeli i načinu plaćanja troškova korištenja nekretnine u Zagrebu, Ivana Lučića 6-8 od 25.07.2017. godine;
* rashode za usluge u iznosu od 561.347,59 eura (odvjetničke usluge, usluge čišćenja, usluge čuvanja imovine, usluge tekućeg i investicijskog održavanja);
* ostale nespomenute rashode poslovanja u iznosu od 1.408.503,13 eura (troškovi sudskih postupaka, pristojbe i naknade).

Materijalni rashodi u razdoblju 01.01. - 31.12.2024. godine veći su za 106,10% u odnosu na materijalne rashode u razdoblju 01.01. - 31.12.2023. godine iz razloga što je Centar u razdoblju 01.01. - 31.12.2024. godine imao znatno veće troškove sudskih postupaka.

* **34 - Financijski rashodi**

Financijski rashodi u razdoblju 01.01. - 31.12.2024. godine iznosili su 1.133.880,46 eura te su drastično veći u odnosu na financijske rashode u razdoblju 01.01. - 31.12.2023. godine kada su isti iznosili 18.058,57 eura iz razloga što je Centar u razdoblju 01.01. - 31.12.2024. godine imao veće rashode za zatezne kamate iz okončanih sudskih postupaka.

* **37 - Naknade građanima i kućanstvima na temelju osiguranja i druge naknade**

Naknade građanima i kućanstvima na temelju osiguranja i druge naknade u razdoblju od 01.01. - 31.12.2024. godine iznosile su 457.957,71 eura, a odnose se na podmirenje tražbina radnika društva DALMACIJAVINO d.d. u stečaju sukladno Odluci Vlade Republike Hrvatske o sklapanju Ugovora o ustupu tražbina radnika društva DALMACIJAVINO d.d. u stečaju kao stečajnih vjerovnika prvog višeg isplatnog reda prema stečajnom dužniku DALMACIJAVINO d.d. u stečaju od 30.11.2023. godine.

Naknade građanima i kućanstvima na temelju osiguranja i druge naknade u razdoblju od 01.01. - 31.12.2024. godine su manje za 94,60% u odnosu na iste naknade u razdoblju od 01.01. – 30.09.2023. godine iz razloga što su u razdoblju od 01.01. – 31.12.2024. godine isplaćene tražbine manjem (preostalom) broju radnika društva DALMACIJAVINO d.d. u stečaju, dok su u razdoblju od 01.01. - 31.12.2023. godine isplaćene tražbine znatno većem broju radnika.

1. **Prihodi i rashodi od nefinancijske imovine**
* **7 - Prihodi od prodaje nefinancijske imovine**

Prihodi od prodaje nefinancijske imovine u razdoblju 01.01. - 31.12.2024. godine ostvareni su u iznosu od 39.890,33 eura te su manji za 81,20% u odnosu na prihode od prodaje nefinancijske imovine ostvarene u razdoblju 01.01. - 31.12.2023. godine iz razloga što je Centar u razdoblju 01.01. - 31.12.2023. godine ostvario prihode od prodaje poslovnih objekata po okončanom sudskom postupku.

* **4 - Rashodi za nabavu nefinancijske imovine**

Rashodi za nabavu nefinancijske imovine (uredska oprema i namještaj) u razdoblju 01.01. - 31.12.2024. godine iznosili su 29.909,26 eura te su manji za 59,90% u odnosu na rashode za nabavu nefinancijske imovine u razdoblju 01.01. - 31.12.2023. godine iz razloga što Centar u razdoblju 01.01. - 31.12.2024. godine nije imao rashode za nabavu servera.

1. **Primici i izdaci**
* **814 - Primici (povrati) glavnice zajmova danih trgovačkim društvima u javnom sektoru**

Primici (povrati) glavnice zajmova danih trgovačkim društvima u javnom sektoru u razdoblju 01.01. - 31.12.2024. godine ostvareni su u iznosu od 1.113.277,35 eura te su veći za 3,80% u odnosu na primitke (povrate) glavnice zajmova danih trgovačkim društvima u javnom sektoru ostvarene u razdoblju 01.01. - 31.12.2023. godine iz razloga što je Centar u razdoblju 01.01. - 31.12.2024. godine ostvario nešto veće primitke (povrate) glavnice zajmova iz stečajnih postupaka.

* **832 - Primici od prodaje dionica i udjela u glavnici trgovačkih društva u javnom sektoru**

Primici od prodaje dionica i udjela u glavnici trgovačkih društava u javnom sektoru u razdoblju 01.01. - 31.12.2024. godine ostvareni su u iznosu od 14.544,37 eura te su manji za 86,20% u odnosu na primitke od prodaje dionica i udjela u glavnici trgovačkih društava u javnom sektoru ostvarene u razdoblju 01.01. - 31.12.2023. godine iz razloga što je Centar u razdoblju 01.01. - 31.12.2024. godine ostvario manje primitke temeljem sudskih presuda za ugovore o prodaji dionica/udjela koji su sklopljeni s malim dioničarima.

* **834 - Primici od prodaje dionica i udjela u glavnici trgovačkih društava izvan javnog sektora**

Primici od prodaje dionica i udjela u glavnici trgovačkih društava izvan javnog sektora u razdoblju 01.01. - 31.12.2024. godine ostvareni su u iznosu od 2.124.937,31 eura, te su veći za 18,10% u odnosu na primitke od prodaje dionica i udjela u glavnici trgovačkih društava izvan javnog sektora ostvarene u razdoblju 01.01. - 31.12.2023. godine iz razloga što je Centar u razdoblju 01.01. - 31.12.2024. godine realizirao prodaju dionica/poslovnih udjela trgovačkih društava u vlasništvu Centra u većoj vrijednosti u odnosu na isto razdoblje 2023. godine.

* **514 - Izdaci za dane zajmove trgovačkim društvima u javnom sektoru**

Izdaci za dane zajmove trgovačkim društvima u javnom sektoru u razdoblju 01.01. - 31.12.2024. godine ostvareni su u iznosu od 5.000.000,00 eura, a odnose se isplatu kratkoročnog zajma društvu ULJANIK Brodogradnja 1856 d.o.o., Pula, temeljem Odluke Vlade Republike Hrvatske za otkup poslovnih udjela u društvu ULJANIK Brodogradnja 1856 d.o.o., Pula, od 14.03.2024. godine.

**II. BILJEŠKE UZ IZVJEŠTAJ UZ BILANCU**

* **B002 - Nefinancijska imovina**

Stanje nefinancijske imovine Centra na dan 31.12.2024. godine iznosilo je 2.318.047,41 eura te je manje za 6,20% u odnosu na stanje nefinancijske imovine Centra na dan 01.01.2024. godine iz razloga što je Centar u razdoblju 01.01. – 31.12.2024. godine prodao dio nekretnina iz svog vlasništva.

* **11 - Novac u banci i blagajni**

Centar je na dan 31.12.2024. godine na računima otvorenim kod poslovnih banaka i u blagajni imao sveukupan iznos od 21.278.428,31 eura.

* **12 - Depoziti, jamčevni polozi i potraživanja od zaposlenih te za više plaćene poreze i ostalo**

Depoziti, jamčevni polozi i potraživanja od zaposlenih te za više plaćene poreze i ostalo na dan 31.12.2024. godine iznosili su 5.593.193,15 eura te su drastično veći u odnosu na 01.01.2024. godine kada su isti iznosili 1.991,15 eura iz razloga što je Centar u 2024. godini evidentirao potraživanje u iznosu od 5.592.101,00 eura temeljem Odluke Vlade Republike Hrvatske o davanju suglasnosti Centru za restrukturiranje i prodaju za sudjelovanje u dokapitalizaciji društva Petrokemija d.d., tvornica gnojiva od 29.02.2024. godine.

* **13 - Potraživanja za dane zajmove**

Potraživanja za dane zajmove Centra na dan 31.12.2024. godine iznosila su 6.703.272,94 eura te su znatno veća (za 126,30%) u odnosu na 01.01.2024. godine iz razloga što je Centar u 2024. godini izvršio isplatu kratkoročnog zajma društvu ULJANIK Brodogradnja 1856 d.o.o., Pula, temeljem Odluke Vlade Republike Hrvatske za otkup poslovnih udjela u društvu ULJANIK Brodogradnja 1856 d.o.o., Pula, od 14.03.2024. godine.

* **15 - Dionice i udjeli u glavnici**

Dionice i udjeli u glavnici Centra na dan 31.12.2024. godine iznosili su 752.988.808,28 eura te su neznatno manji (za 2,40%) u odnosu na 01.01.2024. godine s obzirom na to da je tijekom 2024. godine realizirana prodaja dionica/udjela, dodjela HRVI i sl.

* **16 - Potraživanja za prihode poslovanja**

Potraživanja za prihode poslovanja na dan 31.12.2024. godine iznosila su 2.266.239,47 eura, te su veća za 9,60% u odnosu na 01.01.2024. godine iz razloga što je Centar u 2024. godini obračunao i zadužio nove redovne kamate po sklopljenom ugovoru kojim je prolongiran rok otplate dospjelog duga.

* **17 - Potraživanja od prodaje nefinancijske imovine**

Potraživanja od prodaje nefinancijske imovine na dan 31.12.2024. godine iznosila su 198.277,47 eura, te su manja za 17,90% u odnosu na 01.01.2024. godine iz razloga što je Centar tijekom 2024. godine naplatio dio potraživanja od otkupa stanova na kojima postoji stanarsko pravo.

* **231 - Obveze za zaposlene**

Obveze za zaposlene na dan 31.12.2024. godine iznosile su 189.198,77 eura što je neznatno više (za 1,60 %) u odnosu na 01.01.2024. godine.

* **232 - Obveze za materijalne rashode**

Obveze za materijalne rashode na dan 31.12.2024. godine iznosile su 32.254,02 eura što je manje za 7,10% u odnosu na 01.01.2024. godine iz razloga što Centar na kraju 2024. godine nije imao izvanredne obveze za opskrbu vodom radi puknuća cijevi na nekretnini u vlasništvu Centra kao u siječnju 2024. godine.

* **234 - Obveze za financijske rashode**

Obveze za financijske rashode na dan 31.12.2024. godine iznosile su 375,59 eura što je manje za 58,90% u odnosu na 01.01.2024. godine radi manjih obveza za brokerske usluge i usluge platnog prometa.

* **239 - Ostale tekuće obveze**

Ostale tekuće obveze na dan 31.12.2024. godine iznosile su 144.755.014,57 eura i neznatno su manje (za 0,90%) u odnosu na 01.01.2024. godine iz razloga što je Centar u 2024. godini podmirio dio duga prema Ministarstvu prostornog uređenja, graditeljstva i državne imovine s osnova prijenosa potraživanja DAB-a (danas Hrvatska agencija za osiguranje depozita - HAOD).

* **26 - Obveze za kredite i zajmove**

Obveze za kredite i zajmove na dan 31.12.2024. godine iznosile su 25.224.502,37 eura i u odnosu na 01.01.2024. godine iste nisu promijenjene.

* **991 - Izvanbilančni zapisi**

Na dan 31.12.2024. godine izvanbilančni zapisi u poslovnim knjigama Centra iznose 824.086.461,18 eura što je manje za 9,70% u odnosu na 01.01.2024. godine, a u istima se nalazi nominalna vrijednost dionica/poslovnih udjela u vlasništvu HZMO-a kojima upravlja Centar, evidencija izdanih i zaprimljenih sredstava osiguranja, kao i sve potencijalne obveze po osnovi sudskih sporova koji se vode u Centru.

Uz Bilancu Centra prilaže se i popis sudskih sporova u tijeku na dan 31.12.2024. godine te Popis ugovornih odnosa na dan 31.12.2024. godine koji mogu postati imovina, a koji popisi se nalaze objavljeni uz Financijske izvještaje Centra na mrežnim stranicama <https://www.cerp.hr/pristup-informacijama/financijski-dokumenti/godisnji-financijski-izvjestaji/1835> .

**III. BILJEŠKE UZ IZVJEŠTAJ O RASHODIMA PREMA FUNKCIJSKOJ KLASIFIKACIJI**

* **0133 - Ostale opće usluge**

Prema funkcijskoj klasifikaciji Centar je razvrstao rashode poslovanja razreda 3 i rashode za nabavu nefinancijske imovine razreda 4 te isti za 2024. godinu ukupno iznose 6.218.474,61 eura.

Rashodi poslovanja (razred 3) iznose ukupno 6.188.565,35 eura, od čega rashodi za zaposlene iznose 2.369.062,63 eura, materijalni rashodi 2.227.664,55 eura, financijski rashodi 1.133.880,46 eura, a naknade građanima i kućanstvima na temelju osiguranja i druge naknade 457.957,71 eura.

Rashodi za nabavu nefinancijske imovine (razred 4) iznose ukupno 29.909,26 eura, od čega rashodi za nabavu neproizvedene dugotrajne imovine iznose 20.370,66 eura, a rashodi za nabavu proizvedene dugotrajne imovine 9.538,60 eura.

Centar je u 2024. godini imao znatno manje rashode razvrstane prema funkcijskoj klasifikaciji u ostale opće usluge u odnosu na 2023. godinu iz razloga što su, sukladno Odluci Vlade Republike Hrvatske o sklapanju Ugovora o ustupu tražbina radnika društva DALMACIJAVINO d.d. u stečaju kao stečajnih vjerovnika prvog višeg isplatnog reda prema stečajnom dužniku DALMACIJAVINO d.d. u stečaju od 30.11.2023. godine, u 2024. godini isplaćene tražbine manjem (preostalom) broju radnika društva DALMACIJAVINO d.d. u stečaju, dok su u 2023. godini isplaćene tražbine znatno većem broju radnika.

**IV. BILJEŠKE UZ IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA**

* **91511 - Promjene u vrijednosti (revalorizacija) imovine**

Povećanje vrijednosti financijske imovine u razdoblju od 01.01. – 31.12.2024. godine iznosi 15.737.008,45 eura, a u najvećoj mjeri rezultat je povećanja broja dionica/poslovnih udjela radi upisa novog društva u vlasništvu Republike Hrvatske.

Smanjenje vrijednosti financijske imovine u razdoblju od 01.01. – 31.12.2024. godine iznosi 33.972.172,24 eura, a u najvećoj mjeri rezultat je smanjenja vrijednosti dionica i udjela u glavnici odnosno smanjenja broja dionica/poslovnih udjela te smanjenja temeljnog kapitala trgovačkih društava u vlasništvu Republike Hrvatske i Centra.

* **91512 - Promjene u obujmu imovine**

Smanjenje obujma imovine u razdoblju od 01.01. – 31.12.2024. godine iznosi 306.600,00 eura, a u najvećoj mjeri rezultat je smanjenja obujma potraživanja za prihode poslovanja radi otpisa potraživanja.

**V. BILJEŠKE UZ IZVJEŠTAJ O OBVEZAMA**

* **V006 - Stanje obveza na kraju izvještajnog razdoblja**

Stanje obveza Centra na dan 31.12.2024. godine iznosi 170.201.345,32 eura, te su iste neznatno manje u odnosu na stanje obveza Centra na dan 01.01.2024. godine kada su obveze iznosile 171.763.289,24 eura. Ovo smanjenje prvenstveno je rezultat manjih obveza Centra prema državnom proračunu Republike Hrvatske s osnova realizirane prodaje dionica i poslovnih udjela te dividende trgovačkih društava iz portfelja Republike Hrvatske (obveze koje se u tekućem mjesecu plaćaju za prethodni mjesec s osnova prodanih dionica/poslovnih udjela i naplaćene dividende) kao i podmirenja dijela duga prema Ministarstvu prostornog uređenja, graditeljstva i državne imovine s osnova prijenosa potraživanja DAB-a (danas Hrvatska agencija za osiguranje depozita - HAOD) u iznosu 231.768,22 eura.

Na dan 31.12.2024. godine Centar ima nepodmirene dospjele obveze u ukupnom iznosu od 169.654.362,43 eura, a koje obveze se odnose na:

* obveze prema HZMO-u s osnova potraživanja iz razdoblja od 1994. do 2000. godine u ukupnom iznosu od 143.789.979,56 eura;
* obveze prema Ministarstvu financija s osnova otkupa potraživanja od Hrvatske poštanske banke d.d., Zagreb, iz razdoblja od 2001. do 2004. godine u iznosu od 25.224.502,37 eura;
* obveze prema Ministarstvu prostornoga uređenja, graditeljstva i državne imovine s osnova prijenosa potraživanja DAB-a (danas Hrvatska agencija za osiguranje depozita - HAOD) od Centra u iznosu od 639.880,50 eura.

|  |  |
| --- | --- |
| U Zagrebu, 14.02.2025. godineOsoba za kontakt: Ivana BagarićTelefon za kontakt: 01 6346 345Odgovorna osoba: Milan Plećaš, ravnatelj | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Milan Plećaš, ravnatelj |